เจ้าแม่ WHA-เสี่ยปู่ ยันไม่ทิ้งหุ้น! พร้อมดอดเก็บหลังหุ้นดิ่งเหว
ผู้บริหาร WHA มั่นใจพื้นฐานบริษัทแกร่ง พร้อมเก็บหุ้นเพิ่มเติมหลังเกิดข่าวลือว่า ตนเองและสามีทิ้งหุ้นออกมาในวันนี้ (19 พ.ย) เตรียมโชว์เอกสารพรุ่งนี้ ด้านเสี่ยปู่ยันไม่ได้ทิ้งหุ้นออกมาเช่นกัน ขณะที่ราคาหุ้นปิดวันนี้ (19 พ.ย.) อยู่ที่ 2.94 บาท ลบ 0.16 บาท หรือ 5.16% สูงสุด 3.18 บาท ต่ำสุด 2.86 บาท มูลค่าการซื้อขายรวม 1.09 พันลบ.
19 พ.ย. 2558

นางสาวจรีพร จารุกรสกุล ประธานเจ้าหน้าที่บริหาร และ รองประธานกรรมการ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า ตามที่มีกระแสข่าวลือว่าตนเองและสามีขายหุ้นออกมานั้น ขอยืนยันว่าไม่ได้มีการขายหุ้นออกมาแต่อย่างใด พร้อมกับได้เช็คไปยัง คุณสมพงษ์ ชลคดีดำรงกุล หรือ เสี่ยปู่ ซึ่งก็ได้คำตอบว่า ไม่ได้ทำการขายหุ้นออกมาแต่อย่างใดเช่นกัน
ขณะที่ ราคาหุ้นร่วงแรงวันนี้ (19 พ.ย.) ตนเองและสามีได้เข้าทำการซื้อหุ้นเพิ่มเติม เนื่องจากเล็งเห็นว่า พื้นฐานบริษัทรวมถึงศักยภาพยังคงแข็งแกร่งอยู่ ไม่มีอะไรเปลี่ยนแปลง อีกทั้งเพื่อเป็นการสร้างความเชื่อมั่นแก่ผู้ถือหุ้นรายอื่นด้วย
ทั้งนี้ จะมีการเข้าไปทำการปิดสมุดบัญชีช่วงเย็นวันนี้ เพื่อตรวจสอบดูว่า มีบุคคลใดเป็นผู้ขายหุ้นออกมาเป็นจำนวนมากหรือไม่ ซึ่งในเบื้องต้นเชื่อได้ว่าอาจเป็นสาเหตุที่ทำให้ราคาหุ้นมีการปรับตัวลงแรงในวันนี้
ขณะที่ ราคาหุ้นปิดวันนี้ (19 พ.ย.) อยู่ที่ 2.94 บาท ลบ 0.16 บาท หรือ 5.16% สูงสุด 3.18 บาท ต่ำสุด 2.86 บาท มูลค่าการซื้อขายรวม 1.09 พันลบ.